የአሜሪካ ባለሃብቶች በአፍሪካ  መዋለ ነዋያቸውን ቢያፈሱ ውጤታማ ይሆናሉ- ዶክተር ድላሚኒ ዙማ
የአሜሪካ ባለሃብቶች በአፍሪካ በተለያዩ ዘርፎች መዋለ ነዋያቸውን ቢያፈሱ በአጭር ጊዜ በጣም ውጤታማ እንደሚሆኑ የአፍሪካ ህብረት ኮሚሽን ኮሚሽነር ዶክተር ኒኮሳዛና ድላሚኒ ዙማ ገለፁ፡፡በተባበሩት መንግስታት ድርጅት የአፍሪካ ኢኮኖሚ ኮሚሽን አዳራሽ ዛሬ በተካሄደው የዩኤስ-አፍሪካ የቢዝነስ ጉባኤ ላይ ኮሚሽነሯ እንደገለፁት የአሜሪካ ባለሃብቶች በተፈጥሮ ሃብት በታደለችው አፍሪካ መዋለ ነዋያቸውን ቢያፈሱ ውጤታማ መሆን ይችላሉ፡፡ በተለይም የኢንዱስትሪው ዘርፍ ብዙ ያልተሠራበት በመሆኑ ባለሃብቶቹ ትኩረት ሰጥተው እንዲቀሳቀሱ አሳስበዋል፡፡አፍሪካ ከ1ነጥብ1 ቢሊዮን በላይ ህዝብ እንዳላት ኮሚሽነሯ አስታውሰው ከዚህም ውስጥ አብዛኛው የልማት ኃይል የሆነው ወጣት በመሆኑ በኢንቨስትመንት ዘርፍ የሚሰማሩ አካላት በቂ የሰው ኃይል በቀላሉ ያገኛሉ ብለዋል፡፡አፍሪካ እ.ኤ.አ በ2063 ያስቀመጠችውን ግብ እውን ለማድረግ ባለሃብቶችን በስፋት እየጋበዘች መሆኑን ተናግረዋል፡፡ ፀረ-ድህነት ትግሉን በማፋጠን የአህጉሪቱን ኢኮኖሚያዊ ዕድገት ዕውን ለማድረግ ለባለሀብቶች ምቹ ሁኔታዎችን ለመፍጠር አፍሪካ ከመቼውም ጊዜ በላይ እየሠራች ነው፡፡ዶክተር ድላሚኒ ዙማ እንዳሉት አፍሪካ ከአሜሪካ ጋር ያላትን ግንኙነት ማጠናከር ትፈልጋለች፡፡ እ.ኤ.አ በ2014 በተካሄደው የዩኤስ -አፍሪካ የቢዝነስ ጉባኤ በኤሌክትሪክ ኃይል ልማት፣በኮንስትራክሽን፣በግብርና፣በአግሮ ፕሮሰሲንግ፣ በትምህርትና በመሰል ዘርፎች የአሜሪካ ባለሃብቶች በአፍሪካ እንዲሠማሩ ለማድረግ የተደረሰውን ስምምነት ማጠናከር ይገባል፡፡ ከዚህም በተጨማሪ የንግድ ግንኙነቱን ማሳለጥና የሰው ሃብት ልማቱን ማፋጠን ተገቢ ነው፡፡የአሜሪካ የአፍሪካ ጉዳዮች ምክትል ተጠሪ አምባሳደር ሊንዳ ቶማስ ግሪንፊልድ በበኩላቸው አፍሪካ በፍጥነት እያደገች ያለች አህጉር መሆኗን ይናገራሉ፡፡ የአህጉሪቱን ዕድገት በሚፈለገው ደረጃ ለማሳደግ አፍሪካውያን ከአሜሪካውያን ባለሃብቶች ጋር ያላቸውን ግንኘነት ማጠናከር ይኖርባቸዋል ብለዋል፡፡ አፍሪካውያን ባለሃብቶች በአሜሪካ ገበያ ምርታቸውን ከቀረጥ ነፃ እንዲያስገቡ የተመቻቸላቸውን የገበያ ዕድል በአግባቡ ሊጠቀሙበት እንደሚገባም አፅንኦት ሠጥተው ተናግረዋል፡፡በሚሊዮኖች የሚቆጠር የሥራ ዕድል በሚያስፈልጋት አፍሪካ መዋለ ነዋይን ማፍሰስ አትራፊ እንደሚያደርግም ተጠሪዋ ጠቁመው የአሜሪካ ባለሃብቶች በተለያዩ የአፍሪካ አገራት ያሉትን የኢንቨስትመንት አማራጮች በደንብ ሊፈትሹ እንደሚገባ አሳስበዋል፡፡ ለዚህ ደግሞ የሁለትዮሽ የምክክር መድረኩ የላቀ ሚና ይጫወታል፡፡ የአፍሪካን ዘላቂ ልማት ለማረጋገጥ በሚደረገው ጥረት አሜሪካ የምታደርገውን  ድጋፍና ትብብር አጠናክራ እንደምትቀጥል ገልፀዋል፡፡በአፍሪካ የትብብር ጉባዔ ዋና ሥራ አስፈፃሚ ሚስተር ስቴፈን ሃይስ የአሜሪካና የአፍሪካ ባለሃብቶችን በአንድነት የሚያገናኝ መድረክ መዘጋጀቱ ልምድቻውን ለመለዋወጥና ግንኘነታቸውን ለማጠናከር ይረዳቸዋል፡፡ የሚፈለገውን ለውጥ ለማምጣት የኢኮኖሚው  ሞተር የሆነው ባለሃብት በስፋት በተለያዩ ዘርፎች በአፍሪካ እንዲሠማራም ለማነሳሳትም ይጠቅማል ብለዋል፡፡በስብሰባው ኢትዮጵያን ጨምሮ የተለያዩ አገራት ተሞክሮዎች ቀርበዋል፡፡ ለአፍሪካ ዕድገትና ብልፅግና የሚረዱ መልካም አጋጣሚዎችና  ተግዳሮቶችም ተቃኝተዋል፡፡ በአዲስ አበባ እየተካሄደ ያለው 10ኛው የዩ ኤስ -አፍሪካ ቢዝነስ  የመጀመሪያው ጉባዔ የተካሄደው እ.ኤ.አ በ1997 በአሜሪካ  ሲሆን በአፍሪካ ሲካሄድ ደግሞ የአሁኑ ለሁለተኛ ጊዜ ነው፡፡ በጉባዔው 1 ሺ 200 ያህል ተሳታፊዎች ተገኝተዋል፡፡ ጉባኤው እስከ ጥር 26 ቀን 2008 ዓ.ም የሚቀጥል ሲሆን በተለያዩ ርዕሰ ጉዳዮች ዙሪያ ምክክርና ውይይት ይደረጋል፡፡